Karina Lorentzen Dehnhardt (SF), 2009-11-19:
Jeg skal endnu en gang understrege, at SF er mindst lige så optaget som regeringen af, at vi får nogle ordentlige og fredelige klimatopmødeforhandlinger.
Det her skal foregå i ro og orden.
Men det her lovforslag handler ikke om dem, der kaster med molotovcocktails eller bruger vold mod politiet.
Ministeren indrømmer jo selv i flere svar, at det faktisk handler om ikkevold, og at det desuden handler om folk, som ikke er deltagere i uroligheder.
Det betyder, at det her lovforslag skyder lige forbi, når det handler om at bekæmpe grove og voldsomme uroligheder.
Jeg synes, der er grund til at mane til forsigtighed her i dag.
Når det her lovforslag bliver vedtaget, og det gør det jo formentlig, fordi regeringen har flertal for det, så vil Danmark blive det eneste land i Norden, som har så vidtgående en lovgivning.
Danmark får simpelt hen førertrøjen på på det her område.
Det synes jeg vi skal tænke rigtig meget over.
Vi så, hvordan knivloven ramte utilsigtet på grund af nogle regler, som var meget, meget dårligt forfattet fra Folketingets og ministeriets side, og jeg synes, det bør vække til eftertanke, at selv Dommerforeningen har været ude at kritisere det her lovforslag for at være uklart, upræcist og vagt.
Det er da et vink med en vognstang om, at de mennesker, som rent faktisk skal sidde og arbejde med det her bagefter og fortolke den her lovgivning, får voldsomme problemer.
Som fru Karen Hækkerup nævnte, får det her altså konsekvenser for andre områder, og selv om ministeren flere gange i sine svar har sagt, at det ikke skal bruges på faglige aktioner, har vi alligevel set, at nogle af de paragraffer, som nu bliver skærpet og sammenstillet med andre paragraffer, blev brugt, da der var en faglig aktion på Vestforbrændingen for ganske nylig.
Så det er ikke rent hypotetisk, at det her kan finde anvendelse på andre områder i fremtiden.
Jeg skal beklage, at det her lovforslag bliver sjusket igennem og hastet igennem trods det, at regeringen i rigtig, rigtig lang tid har vidst, at der var et klimatopmøde forude.
Der har været stillet rigtig, rigtig mange spørgsmål – omkring 150 tror jeg vi er oppe på nu – og svarene er af meget, meget svingende kvalitet.
Nogle spørgsmål er ubesvarede, andre er besvaret så undvigende eller så ubrugeligt, at svarene ikke rigtig tjener til oplysning af sagen.
Ministeren har i mange tilfælde ikke kunnet give svar.
Viden eksisterer simpelt hen ikke.
Man har ingen fornemmelse af, hvilke domme der har været på forskellige områder.
Der har faktisk ikke været nogen på en del af dem.
I det hele taget synes vi i SF, at der er brug for langt, langt mere tid til at behandle det her lovforslag.
Når man først er ude i at spørge, hvor i svaret på svaret svaret findes, er det altså tegn på, at der er problemer.
Det her lovarbejde er efter vores opfattelse slet, slet ikke tilendebragt endnu, og vi stiller et ændringsforslag om en tidsfrist på det her, så det bortfalder igen den 1. januar.
Vi synes ikke, at vi skal køre videre med en sådan lovgivning.
Vi noterer os, at det her ikke handler om en nykriminalisering, men vi må bare sige, at den sammenkobling, der sker af forskellige paragraffer, skaber en lovgivning, som hverken er klar, gennemskuelig eller forståelig for borgerne, og dermed bliver den heller ikke klar, gennemskuelig og forståelig for politiet og for domstolene, som skal eksekvere det her i fremtiden.
Vi synes, der er behov for en lang række præciseringer.
Vi stiller en del ændringsforslag ved tredjebehandlingen, hvis ellers ministeriet kan give os teknisk bistand til det, og vi ser frem til en fornyet debat ved tredjebehandlingen, og vi opfordrer meget regeringen og Dansk Folkeparti til at tænke over det her.
Jeg kan også afslutningsvis sige, at vi støtter Liberal Alliances ændringsforslag, men er af den opfattelse, at der faktisk også er behov for at meddele et påbud forud for en præventiv anholdelse.
Det forhold vil vi gerne arbejde mere i dybden med og sikre at vi også får styr på her i Danmark.
Vi synes bestemt, at vi skal overholde de internationalt gældende konventioner og regler.